ក្រសួង​ការពារ​ប្រទេស​អាមេរិក​បាន​ប្តេជ្ញា​បណ្តុះបណ្តាល​កងទ័ព​កម្ពុជា​ផ្នែក​ជំនួយ​មនុស្សធម៌​
កម្មវិធី​សហ​ប្រតិបត្តិការ​សំខាន់​ គឺទាក់ទង​នឹង​ការ​បណ្តុះ​បណ្តាល​ផ្នែក​ថែ​រក្សា​សន្តិភាព ​ការដោះមីន​ និង​ជំនួយ​មនុស្សធម៌។
មន្ត្រីជាន់ខ្ពស់ក្រសួងការពារប្រទេសអាមេរិកបាននិយាយនៅថ្ងៃព្រហស្បតិ៍នេះថា ក្រសួងការពារប្រទេសអាមេរិកបានប្តេជ្ញាចិត្តជួយបណ្តុះបណ្តាលសមត្ថភាពជំនាញផ្នែកជំនួយមនុស្សធម៌ដល់កងទ័ពកម្ពុជាសម្រាប់កិច្ចការថែរក្សាសន្តិភាព និងការដោះមីន។ លោក Robert Scher ឧបការីរងរដ្ឋមន្ត្រីក្រសួងការពារប្រទេសអាមេរិកទទួលបន្ទុកតំបន់អាស៊ីខាងត្បូង និងអាស៊ីអាគ្នេយ៍ បានបញ្ចប់ដំណើរទស្សនកិច្ចរយៈពេលពីរថ្ងៃលើកទីមួយរបស់លោកមកកាន់ប្រទេសកម្ពុជាពីថ្ងៃទី២៦ និងទី២៧ ខែតុលានេះ ដែលបានពិភាក្សាជាមួយមន្ត្រីយោធាកម្ពុជាអំពីឱកាសសម្រាប់បង្កើនកិច្ចសហប្រតិបត្តិការក្នុងវិស័យថែរក្សាសន្តិភាព ជំនួយមនុស្សធម៌ និងកំណែទម្រង់ការពារជាតិដែលជាប្រធានបទដ៏សំខាន់នៅក្នុងទំនាក់ទំនងទ្វេភាគីរវាងសហរដ្ឋអាមេរិក និងកម្ពុជា នេះបើតាមសេចក្តីថ្លែងការណ៍។ លោក Robert Scher បានថ្លែងប្រាប់ក្រុមអ្នករាយការណ៍ព័ត៌មាននៅសណ្ឋាគារ Sunwayថា ការប្តេជ្ញា ជាបន្តរបស់ក្រសួងការពារប្រទេសអាមេរិកធ្វើការជាមួយកងទ័ពកម្ពុជាដើម្បីអភិវឌ្ឍកងទ័ពអាជីពមួយដែលនឹងរួមចំណែកដល់ស្ថិរភាព និងសន្តិភាពតំបន់ និងអន្តរជាតិ។ «ខ្ញុំសូមបញ្ជាក់ថា ក្រសួងការពារប្រទេសអាមេរិកមានការប្តេជ្ញា ក្នុងការបន្តជួយកសាងសមត្ថភាពជំនាញរបស់កងយោធពលខេមរភូមិន្ទ ដោយទន្ទឹមនឹងនោះ លើកទឹកចិត្តឱ្យកងយោធពលខេមរភូមិន្ទដើរតាមផ្លូវនៃតម្លាភាព នីតិរដ្ឋ និងការគោរពសិទ្ធិមនុស្សឱ្យបានប្រសើរឡើង»។ លោក Robert Scher បានបន្តថា កម្មវិធីសហប្រតិបត្តិការសំខាន់ទាក់ទងនឹងការបណ្តុះបណ្តាលផ្នែកថែរក្សាសន្តិភាព ការដោះមីន និងជំនួយមនុស្សធម៌ បានផ្តល់ផលប្រយោជន៍ដល់កងទ័ពនៃប្រទេសទាំងពីរ។ លោកឧត្តមសេនីយ៍ឯក ឈុំ សុជាតិ អនុរដ្ឋលេខាធិការ និងជាអ្នកនាំពាក្យក្រសួងការពារជាតិ បានថ្លែងថាប្រទេសកម្ពុជាស្វាគមន៍ដល់ការប្តេជ្ញាចិត្តរបស់សហរដ្ឋអាមេរិកជួយកសាងសមត្ថភាពជំនាញរបស់កងទ័ពកម្ពុជា។ លោកឧត្តមសេនីយ៍ឯកឈុំ សុជាតិបានបញ្ជាក់ថា កិច្ចសហប្រតិបត្តិការរវាងកងទ័ពសហរដ្ឋអាមេរិក និងកម្ពុជាបានបង្កើននូវទំនាក់ទំនងទ្វេភាគីឱ្យកាន់តែល្អប្រសើរ។ «ចំពោះសហរដ្ឋអាមេរិក យើងឃើញថា បានបង្កើននូវជំនឿទុកចិត្តគ្នារវាងកងទ័ពរបស់យើងទាំងពីរ និងរវាងក្រសួងការពារជាតិទាំងពីរកន្លងមកនេះ ដូចជាមានការហ្វឹកហាត់ជំនួយមនុស្សធម៌នានា ដើម្បីបង្កើននូវចំណេះដឹងនិងការដកពិសោធន៍គ្នាទៅវិញទៅមកដើម្បីបង្កើនថែមទៀតនូវសមត្ថភាព និងការងាររបស់កងយោធពលខេមរភូមិន្ទ ដែលជាកងទ័ពមួយមានអាជីពពិតប្រាកដក្នុងភារកិច្ចការពារជាតិ ក៏ដូចជាអន្តរជាតិ ដូចជា នៅប្រទេសស៊ូដង់ ប្រទេសឆាត និងអាហ្វ្រិកកណ្តាល និងការដោះមីន»។ លោកសុន ឆ័យ តំណាងរាស្ត្រគណបក្សសម រង្ស៊ី បានថ្លែងយ៉ាងដូច្នេះថា៖«យើងមានភាពកក់ក្តៅជាមួយជំនួយយោធារបស់សហរដ្ឋអាមេរិកជាងការជួយឧបត្ថម្ភខាងវិស័យយោធាពីប្រទេសកុម្មុយនីស្ត មានប្រទេសចិន និងវៀតណាមជាដើម ពីព្រោះការជួយពីសហរដ្ឋអាមេរិកនេះអាចជួយជំរុញឱ្យកងទ័ពរបស់យើងមានវិន័យ ហើយក្នុងប្រទេសសេរី និងប្រជាធិបតេយ្យ កងទ័ពជាអ្នកការពារប្រជារាស្ត្រ និងទឹកដី មិនមែនជាអ្នកដែលប្រើកាំភ្លើងទៅកាងឱ្យពួកឈ្មួញ និងបាញ់ប្រជារាស្ត្រយ៉ាងសាហាវព្រៃផ្សៃនោះទេ»។ សហរដ្ឋអាមេរិកបានចាប់បង្កើនកិច្ចសហប្រតិបត្តិការ និងទំនាក់ទំនងទ្វេភាគីកាន់តែប្រសើរឡើងជាមួយប្រទេសកម្ពុជាក្នុងរយៈពេលប៉ុន្មានឆ្នាំចុងក្រោយនេះ៕